[{"text_idx": "#000003", "text": "Yn gyffredinol yr oedd y lleihad cyson yn aelodaeth yr eglwysi\u2019n gorfodi sylw ar yr angen am efengylu. Bu cytundeb cyffredinol ymhlith yr arweinwyr mai un gwendid yw tlodi ysbrydoledd yr eglwysi. Mewn llawer eglwys diddymwyd y cyfarfod gweddi ac y mae tystiolaeth mai ychydig sy\u2019n darllen y Beibl yn gyson. Un o\u2019r cymhellion tros alw am ailgyfieithu\u2019r Beibl oedd fod angen ei gyflwyno mewn idiom gyfoes. Cyhoeddwyd y Testament Newydd ym 1975, y Salmau ym 1979, a\u2019u cynnwys yn y Beibl cyfan a gyhoeddwyd ym 1988. Bu gwerth mawr i\u2019r cyfieithiad newydd a gwneir defnydd helaeth ohono yn yr eglwysi, mewn ysgolion a cholegau."}, {"text_idx": "#000004", "text": "Yn y cyfnod rhwng 1945 a 1990 lleihaodd nifer y bobl sy\u2019n aelodau eglwysig yn sylweddol. Yn sgi\u0302l hyn collodd yr enwadau\u2019r dylanwad a fu ganddynt ym mywyd y genedl. Mae\u2019r cilio i\u2019w weld hyd yn oed y tu mewn i\u2019r eglwysi gan nad oes ond rhyw un o bob tri o\u2019r aelodau\u2019n mynychu\u2019r oedfeuon."}, {"text_idx": "#000006", "text": "Symudodd eraill at safbwynt a oedd yn fwy cyson a\u0302\u2019r Ddiwinyddiaeth Feiblaidd a ddechreuodd flodeuo yn yr Almaen rhwng y ddau ryfel, gwy\u0302r fel Gwilym Bowyer, Bleddyn Jones Roberts, W. B. Griffiths a Trebor Lloyd Evans. Ym 1947 sefydlwyd Mudiad Efengylaidd Cymru, a bwysleisiai argyhoeddiadau uniongrededd Brotestannaidd, ac yn ystod y blynyddoedd cynyddodd ei ddylanwad. Yr oedd Rheinallt Nantlais Williams (1911\u20131993) yn cynrychioli\u2019r pwyslais hwn, fel y gwna ei fab, Stephen. Yr un argyhoeddiad a geir yng ngwaith ysgrifenwyr fel Emyr Roberts (1915\u20131988), J. Elwyn Davies (1925\u20132007), R. M. (Bobi) Jones (1929\u20132017), R. Geraint Gruffydd (1928\u20132015) a Noel Gibbard (1932\u2013 ). Ac y mae\u2019r safbwynt Efengylaidd, fel y\u2019i gelwir, wedi grymuso ymhlith gweinidogion ifainc o bob enwad, heb eithrio\u2019r Eglwys yng Nghymru, er bod y traddodiad Eingl-Gatholig yn dal yn gryf ynddi hi."}]